古斯巴達

斯巴達（Sparta；古多利亞希臘語：Σπάρτα，Spártā；阿提卡希臘語：Σπάρτη，Spártē）者，古希臘之名邦、多利亞之勁旅也。國本號拉刻代蒙（Lacedaemon；古希臘語：Λακεδαίμων，Lakedaímōn），斯巴達特指其都，蓋歐羅達河（Eurotas；又譯歐羅塔斯河）谷諸村之合稱耳。地居伯羅奔尼撒（Peloponnese）東南，野處拉哥尼亞（Laconia）之中；東阻帕爾農（Parnon），西扼泰格托斯（Taygetus），北限崇丘，南瞰滄海。山環而險固，谷邃而塗艱，故終古不城，而強敵莫犯。 約前十世紀，多利亞南下，逐土著而據河谷，主拉哥尼亞、奠斯巴達。前七世紀以還，蜂起為希臘陸戰之雄，威稜冠於列邦，迄前三七一年而霸圖始替。其制傳出半神之立法者來古格（Lycurgus）：舉國尚武，自孩提以迄白首，惟兵是務；屏絕耕賈，專志干戈。境内之民，截然三等：曰斯巴達民（Spartiates；全權公民），曰庇里俄西（Perioeci，又作 Perioikoi；自由而無公民權者），曰黑勞士（Helots；古希臘語：Εἵλωτες；國有之隸農）。黑勞士最眾，數倍於主，世襲不遷，階級不越。男子皆歷阿戈革（agoge；育士之制）之嚴訓；方陣（phalanx）之精，雄視諸國。然武功克著，亦半出聲教之張。婦人之權，視列邦為優；黑勞士之苦，較諸國尤酷，故屢叛而難馴。其教宗希臘多神，其語操多利亞之希臘語。斯巴達之名，震於當世、傳於後代，慕之者謂之「拉哥尼之慕」（Laconophilia）。 名號 古希臘之稱斯巴達，凡有三名。一曰「斯巴達」，專指歐羅達谷聚落之叢；二曰「拉刻代蒙」，多為形況之辭，荷馬（Homer）之詩、希羅多德（Herodotus）與修昔底德（Thucydides）之史皆名之；三曰「拉哥尼刻」（Laconice；古希臘語：Λακωνική），本指斯巴達城左近、泰格托斯山東之原，廣之則兼直轄之地，併美塞尼亞（Messenia）而有焉。 考拉刻代蒙之名，其來尚矣。邁錫尼（Mycenaean）之線形乙文書（Linear B），已著「ra-ke-da-mi-ni-jo」之語（義為「拉刻代蒙之人」），即後世希臘語「Λακεδαιμόνιος」、拉丁語「Lacedaemonius」之所本。荷馬詠之，每飾以山川之狀，曰廣、曰麗、曰明，而尤多稱其邃且崎者，正狀歐羅達之深谷；至於斯巴達，則譽為「美人之邦」，所以美其民也。其居人多稱「拉刻代蒙人」，後人因之逆造，名其土曰「拉刻代蒙尼亞」（Lacedaemonia；古希臘語：Λακεδαιμονία）。然此名古昔未行，逮羅馬、拜占庭之際，乃見於輿地之書、方言之錄而已。 輿地 斯巴達居拉哥尼亞，當伯羅奔尼撒之東南。城臨歐羅達，河為拉哥尼亞之巨浸，灌溉所資、汲飲所賴。河谷天成保障：西倚泰格托斯（高二千四百〇七公尺），東枕帕爾農（高一千九百三十五公尺），北則丘陵綿亙、高及千公尺，隔拉哥尼亞於阿卡迪亞（Arcadia）。是以四塞險固，攻者難入；斯巴達恃之以無患，雖屢經兵燹而城不陷。然國雖負山，未嘗瀕海，乃以吉提翁（Gytheio）為外港，泊於拉哥尼亞之灣焉。 肇基 按希臘之傳，拉刻代蒙者，拉哥尼亞之神王、宙斯（Zeus）與山女泰格忒（Taygete）之子也。娶歐羅達之女斯巴達，生子阿密克拉（Amyclas）；乃以己名名國，以妻名名都，故國曰拉刻代蒙、都曰斯巴達云。其後提爾泰奧斯（Tyrtaeus）之詩，始繫斯巴達之祖於赫拉克勒斯（Heracles）之裔；希羅多德、狄奧多羅斯（Diodorus Siculus）從之，皆謂斯巴達人自命赫拉克勒斯之後也。 沿革 草昧 斯巴達之上古，史文晚出、雜以口傳，故難盡徵。有人之確證，始於中石器之陶；逮青銅之季，舊俗寖衰，世稱希臘黑暗時代（Greek Dark Ages）。約前一千一百年至前九百五十年間，多利亞自希臘東北而下，希羅多德謂為馬其頓之裔；既克土著，遂定居焉。多利亞甫立而拓土不已：東南攻阿爾戈斯（Argive）之多利亞，西北伐阿卡迪亞之亞該亞（Achaean）。賴泰格托斯之險，斯巴達早自安固，終古不設城防。 前八世紀之初，兩興美塞尼亞之役（Messenian Wars），戡定西鄰、奴其遺黎，黑勞士之制由是大張。前八世紀末迄前七世紀間，國罹無法之亂、内訌之禍，希羅多德、修昔底德並志之。亂定之後，痛加更張；更張之功，悉歸半神之立法者來古格。希羅多德、色諾芬（Xenophon）、普魯塔克（Plutarch）之徒，皆以斯巴達之異俗本於來古格之法云。 鼎盛 前七世紀，既定美塞尼亞，遂雄長伯羅奔尼撒、威加全希臘，陸戰之名數百年無與抗者。極盛在前五世紀之初，公民二萬至三萬五千，併黑勞士、庇里俄西之眾，蓋四五萬人，於希臘列邦稱鉅矣。然較之雅典（Athens；據修昔底德，前四三一年雅典之眾或三十六萬至六十一萬），猶為小焉。 波希之役 前四八〇年，波斯（Persia）王薛西斯（Xerxes I）大舉西侵；斯巴達王列奧尼達（Leonidas I）將精卒三百，併列邦之師，扼溫泉關（Battle of Thermopylae；關以溫泉得名）以拒之。寡不敵眾，力戰三日。先是，得廢王德馬拉托斯（Demaratus）之密報，乃問得爾斐（Delphi）之神諭；諭曰：非王殞於陣，則國將為墟。及列奧尼達死節，其讖乃應。逾年，斯巴達盡發其師、總希臘之眾，戰於普拉提亞（Battle of Plataea），恃重甲方陣之利，大破波斯。波斯之圖歐羅巴（Europe）者，於是遂絕。是役雖出全希臘之力，而功歸斯巴達，以其總師溫泉、普拉提亞故也。 伯羅奔尼撒之戰與斯巴達之霸 前四六四年，拉哥尼亞大震，城郭多圮，列邦並摧；第一次伯羅奔尼撒之戰（First Peloponnesian War）之張本，蓋肇於此。其後斯巴達與雅典、底比斯（Thebes）、波斯，並為東地中海争霸之雄。伯羅奔尼撒之戰（Peloponnesian War；前四三一年至前四〇四年）起，斯巴達本陸國而治舟師，卒摧雅典之海權。前四〇五年，名將來山德（Lysander）破雅典舟師於羊河（Battle of Aegospotami；Aegospotami 義為羊河）；逾年雅典降，霸業遂終。斯巴達由是稱霸，師出阿格西勞二世（Agesilaus II）之手，至侵波斯安納托利亞（Anatolia）之諸省，是謂斯巴達之霸（Spartan hegemony）。 逮科林斯之戰（Corinthian War），底比斯、雅典、科林斯（Corinth）、阿爾戈斯合縱以拒之，波斯陰助焉，畏其東略也。斯巴達屢勝於陸，而舟師大殲於克尼多斯（Battle of Cnidus），為波斯所資希臘、腓尼基之傭艦所破。海權既損，雅典人科農（Conon）復寇其海濱，斯巴達始懼黑勞士之變。前三八七年，乃結安塔基達之和（Peace of Antalcidas），棄伊奧尼亞（Ionia）諸邑於波斯而免其患。其效則波斯復預希臘之政，斯巴達之霸自是寖衰。 霸業之終 前三七一年，底比斯之伊巴密濃達（Epaminondas）破斯巴達於留克特拉（Battle of Leuctra），自此一蹶不振。美塞尼亞既解，黑勞士之力盡失，國勢遂以陵夷；獨立雖存，雄武不返。蓋斯巴達之籍世襲於血胤，公民日寡而黑勞士日繁，眾寡相懸，亞里士多德（Aristotle）嘗深憂之。 馬其頓與科林斯同盟 前三三八年，馬其頓腓力二世（Philip II of Macedon）入寇拉哥尼亞，焚其野、逐其眾，然未取其城。當其衰也，斯巴達猶以「希臘之干城」自任，言辭簡勁，世稱「拉哥尼之風」。腓力遺書曰：「吾若入拉哥尼亞，必逐汝。」斯巴達答以一言曰：「若。」及腓力立科林斯同盟（League of Corinth）以拒波斯，斯巴達獨不與，謂非己為帥，則不預泛希臘之師也。是故亞歷山大（Alexander the Great）既破波斯於格拉尼庫斯（Battle of the Granicus），獻波斯之甲三百於雅典，銘曰：腓力之子亞歷山大暨希臘諸邦，獻此鹵獲於亞洲之夷，惟斯巴達不預焉。 前三三一年，斯巴達王阿基斯三世（Agis III）舉兵攻馬其頓，圍美伽羅波利斯（Megalopolis）。安提帕特（Antipater）將大軍赴援，戰而破之。斯巴達與其與國死者五千三百，安提帕特之卒亦殞三千五百。阿基斯傷不能起，命眾棄之而退；獨跪而力戰，手殲數敵，終死標槍之下。 希臘化之季 繼業諸戰（Diadochi Wars）之後，斯巴達猶為伯羅奔尼撒之雄，迄前一九二年而失其自主。前二七二年，伊庇魯斯王皮洛士（Pyrrhus of Epirus）圍之不克。克里昂米尼三世（Cleomenes III）結托勒密（Ptolemaic）之援，欲復其霸以抗亞該亞同盟（Achaean League），初獲小勝，終以前二二二年敗於塞拉西亞（Battle of Sellasia），為馬其頓、亞該亞之聯軍所破。第一次馬其頓之戰（First Macedonian War），斯巴達與羅馬（Roman Republic）為盟。及敗於拉哥尼亞之役（War against Nabis），末王那比斯（Nabis）見廢，遂於前一九二年為斐洛波門（Philopoemen）並入亞該亞同盟，國之自主由是而絕（前一八八年，斐洛波門復毀其城垣、廢來古格之制，故或以是年為斯巴達之終局）。前一四六年亞該亞之戰（Achaean War），同盟敗於羅馬之穆米烏斯（Lucius Mummius），斯巴達未與焉。 羅馬之世 羅馬既平希臘，斯巴達列於自由之邑；舊章稍復，貴胄爭遊，慕其異俗而觀焉。其尤著者，奧爾提亞·阿提密斯（Artemis Orthia）神域之鞭笞祭（Diamastigosis）也。前一八四年始築城垣，然全盛之勢已成往跡。二一四年，羅馬帝卡拉卡拉（Caracalla）將伐帕提亞（Parthia），徵斯巴達之卒五百為一隊；希羅狄安（Herodian）稱之曰方陣，蓋擬其古之重甲也。 又《瑪加伯傳上》（First Book of Maccabees）載：拉刻代蒙王阿留斯（Areus）遺書猶太大祭司奧尼亞（Onias），謂猶太與斯巴達同出亞伯拉罕（Abraham）之裔、誼若兄弟。約瑟夫斯（Josephus）亦記其事，文小異焉。然其書真贋，學者多疑之。 後世之斯巴達 三九六年，西哥德（Visigoths）王阿拉里克（Alaric I）陷斯巴達而掠之。據拜占庭之載，拉哥尼亞一隅，至十世紀猶奉異教；今察科尼亞（Tsakonia）所傳之察科尼語（Tsakonian language），乃多利亞方言（Doric Greek）之孑遺也。中世以降，拉哥尼亞政教之樞移於米斯特拉斯（Mystras），斯巴達益微。一八三四年，希臘王奧托（Otto of Greece）下詔重建；今為一州之治所、拉哥尼亞建府之地云。 政制 斯巴達者，寡頭之政、二王之國也。王世出阿基亞（Agiad）、歐里彭（Eurypontid）二族，皆稱赫拉克勒斯之裔、權位相埒，故一王不得擅一王之政。 二王 王之職，主祭祀、典刑名、董師旅。為國之大祭司，通得爾斐之諭，其辭於斯巴達之政重焉。當希羅多德之世（約前四五〇年），王之聽訟，惟限嗣女（epikleros）、繼養、官道數事。亞里士多德謂斯巴達之王，乃「無限終身之將帥」；伊索克拉底（Isocrates）則謂斯巴達人「居服寡頭之政，出奉一王之師」。然王權日削：自波希之役以還，失宣戰之權，出征則二監隨之；外交之柄，亦移於監。久之徒擁虛名，惟領兵如故耳。 長老院 長老院（Gerousia）者，耆德之府、白首之會也。員二十有八，皆年逾六十、多出王族、終身居任，併二王而為三十。國之大計，先議於此，然後下之於民。 五監 實秉斯巴達之政者，五監（Ephors；又作督政官）也。歲一更選，宣戰媾和、聽訟治獄，悉決於是。王將兵出，二監從以監軍，或逼王班師。其權之重，常駕於王：議與王違，則操決勝之籌；又有召長老院之權。斯巴達陰鷙之政，若歲宣戰於黑勞士、設克律普提亞（Crypteia）之秘卒，多出五監之謀焉。 民會 民會（Ekklesia）者，眾庶之集、可否之所決也。長老既擬其議，乃召國人，俾擇一焉。民未嘗拒，習於服從故也。 種人 斯巴達之民，截然三等，貴賤不踰、世系不易。 斯巴達民 斯巴達民（Spartiates）者，全籍之公民、開邦之苗裔也，能溯系於先民者方與焉。其育必歷阿戈革之訓，乃成完民；得入阿戈革者，恆惟斯巴達民之子。例外有二：曰「養子」（trophimoi），外邦俊彥受邀而學者，雅典名將色諾芬嘗遣二子就學焉；曰「同養」（syntrophos），黑勞士之子為斯巴達民收養而給其費者，訓而優則或拔為斯巴達民。貧不能具阿戈革之費者，黜其籍。此法既嚴，戰歿者不可猝補；於是全籍日寡、編氓日繁，黑勞士尤蕃，斯國之所以危也。 庇里俄西 庇里俄西（Perioeci）者，自由而非公民、居四境村邑與海濱者也。其受制於斯巴達，所以然者不甚明：蓋半為軍之儲、半為工商之徒，又掌外貿之事。村政得以自治，惟奉斯巴達之長官、隨時納貢而已。其重甲之士，從軍者日眾，普拉提亞之役尤著；逮斯巴達民日衰，庇里俄西寖入行伍焉。 黑勞士 黑勞士（Helots；古希臘語：Εἵλωτες）者，斯巴達之國奴、拉哥尼美塞尼之遺黎也，居民大半出焉。本拉哥尼亞、美塞尼亞之自由希臘人，為斯巴達所破而奴之。其境若中世之農奴，世附於土、不得擅去；然非私屬一家，乃國有之，分授份地（kleros）而役之。為主耕作、輸其半穫，無參政之權、無遷徙之自由。詩人提爾泰奧斯謂黑勞士得娶、得留半穫；修昔底德謂其得行祭祀、得有薄產。希臘化之中世，間有積貲自贖者，前二二七年嘗有六千人焉。 斯巴達民既專事干戈、不親耒耜，故耕者黑勞士；婦則充乳媼，又從軍而任輿臺之役。溫泉關之戰，希臘死者非獨三百斯巴達之卒，亦有塞斯比（Thespiae）、底比斯之兵與黑勞士數百焉。其叛屢矣：約前四六五年至前四六〇年，黑勞士大舉以叛，戰連十載；乃約美塞尼亞之叛者出伯羅奔尼撒、安行而去，誓不復返，違則復奴。修昔底德曰：斯巴達之政，恆以防黑勞士為先務。然前四七九年，率黑勞士三萬五千赴普拉提亞；使其果畏叛逃，則不敢出此。 普里耶涅之米隆（Myron of Priene）記其虐曰：凡卑污之役，悉委黑勞士；令戴狗皮之冠、披獸皮之衣，歲受撻楚，不問有罪無罪，俾終身不忘其為奴。壯健逾分者輒殺之；主不能抑其肥盛者，亦坐罰焉。普魯塔克亦云：斯巴達遇黑勞士酷而虐，強之飲醇至醉、引入公膳之堂，使童子觀醉態以為戒，又使歌鄙俚之曲、舞卑下之容。歲首五監受事，輒宣戰於黑勞士，俾得殺之而無釁污之咎；行之者多克律普提亞之少年，皆阿戈革之卒業者也。修昔底德又記：嘗令黑勞士自舉其最勇於敵者，許以自由，陰試之也，謂先求自由者必桀驁而易叛。應募者二千，各冠花冠、遍遊神廟以示脫籍；未幾盡除之，無人知其死所。 兵制 斯巴達之成丁，無不為兵。年二十入公膳之伍（syssitia），十五人為一團，人必與焉；三十而後得任公職、與議國政。惟土著之斯巴達民得為完民，必依法受訓、又出貲以供公膳。衣食寢行，悉如軍中：不得商賈，不得耕織，不得擅居，非命不得出國，聚而共膳。蓋舉國一營，其民皆卒，隨時可起而應敵也。 斯巴達之方陣，雄視諸邦。昔希臘臨陣，紛然無紀：將乘車馬以前驅，卒武裝各異，不能比肩而戰。斯巴達則不然：甲胄如一，胸鎧、首冑、脛護、手執籐牌，攻則劍槍並用，此所謂重甲之士（hoplite）也。陣則八列為厚，人倚其鄰，密若一體。王將兵，先獻羊於神；臟腑既吉，乃引吭高歌、三軍和之，應笛而進，挾威壓敵，使之潰而己陣不亂。重甲之戰，至斯巴達而極矣。 斯巴達之婦，每以盾授夫而戒曰：「非挈盾以歸，即載盾而還。」謂斯巴達之卒，非戰勝而執盾以返，則戰死而載盾以歸也。此言雖近誇飾，然斯巴達寧失冑、失甲、失脛護，而不可失其盾：冑甲所以自衛，盾則兼衛其左。故盾者，士卒繫於行伍、責於袍澤之表也。 亞里士多德論斯巴達之俗曰：所宜取法者，文德之人，非獷獸也；惟善人能有真勇。斯巴達偏修武而廢其餘，以人為械、專一藝而忘其全，故其所專者亦終劣矣。又世傳斯巴達之母無情於子、驅夫子以死於武，此最誣之說也。其說本普魯塔克所集「斯巴達婦人之語」十七則，謂母拒怯子、辱生還之子。然此類多出雅典之手，所以醜詆斯巴達之婦，使若非人而不足憫者也。 教化 男子之教 斯巴達男子，七歲而入阿戈革。其制嚴約束、礪筋骨，而篤事國之忠。童子聚居公舍、食必有節；色諾芬（其子嘗就學於斯巴達）謂：食適可而止，使不飽而怠，亦使知不足之味。又訓以耐乏，雖竊亦可；竊而不獲則已，獲則受撻。嘗有竊狐藏衣者，寧任狐囓其腹而死，不肯吐實。文事則習書、計、樂、舞；對答不能簡而中（laconic；謂簡而雋）者，有罰。其孩目垂而行、緘口不言、手藏衣内、不得回顧出聲。凡此者，所以使之循規而蹈矩也。 少者必師事一長者，多未娶之青年也。或謂師之於弟，若代父而為矜式；或謂其間有狎昵之私。色諾芬慕斯巴達之教者也，獨力斥其無此。又有少年入克律普提亞，潛行於野、伺隙殺黑勞士之桀者，所以恐脅其眾也。 女子之教 他邦育女，課以紡績；斯巴達生女，欲其剛健，俾誕英兒，故女亦受馳逐角力之教。競技之場，時有女子競走、跳躍、擲鐵餅、投標槍；又教以樂舞歌詩（mousikē），俾與海倫（Helen）、阿提密斯（Artemis）之祭。是故斯巴達女子之教，於全希臘為獨絕；他邦之女，未有受成式之教者也。 風俗 生死 斯巴達尚武之國，礪兵之事始於初生。普魯塔克云：嬰孩既生，母浴以酒以驗其強；存則父抱之以見長老，長老議其當育與否。世傳若以為弱而畸者，棄於泰格托斯之壑，名曰「棄置之所」（Apothetae；古希臘語：ἀποθέται），蓋優種之初法也。然此說獨見普魯塔克，與斯巴達同時之希臘文獻，未嘗言其專為優種而殺嬰；近世發其壑，所得惟成人之骨、疑為罪人之遺，故其事頗有可疑。學者威廉森（Laila Williamson）嘗曰：殺嬰之俗，五洲皆有，自漁獵之民以迄文明之邦，非獨斯巴達為然，乃古之常例、非其異也。 斯巴達葬制，因時而變。古詩人提爾泰奧斯詠陣亡之士曰：其名不朽、其譽長存，雖埋地下而英靈不死，老幼同悲、舉邑共慟，其塚與子孫並見稱於眾、傳之奕世而不絕。斯巴達人死，惟戰歿於克捷之役者，與奉神職或產子而亡之婦，乃得立碑誌墓；碑所以旌其烈，非徒標其塚也。 嫁娶 斯巴達婚夜之俗，普魯塔克志焉。其禮以掠女為婚，使「儐相」司之，先髡其首、繼衣男子之袍履、獨臥暗榻；壻既食於公膳，乃潛入解帶，抱之就榻。婚後夫猶潛往會妻者久之。此俗為斯巴達所獨，說者紛紜：或謂偽飾為男，所以助初婚之合；或謂掠奪，所以禳惡眼（evil eye）；髡髮則所以表女子更生之禮也。 食貨 斯巴達之稼，大抵麰麥、葡萄、酪、穀、無花果之屬，產於公民份地，役黑勞士以耕。公民歲輸其穫之一分於公膳、著為定制，然後合而頒之，以食一伍之眾；耕者黑勞士，則食其餘焉。 貨殖 斯巴達全籍之民，律禁工商，故工商之利盡歸庇里俄西。地饒港良，利之獨擅，所以固庇里俄西之心也。雖禁賤役與貿易，然斯巴達亦有雕工，又有詩人、有司、使臣、牧守，非獨武夫而已。 世傳斯巴達禁蓄金銀之幣，其錢以鐵為之，所以杜貯藏、抑奢靡也。奢富之顯雖見抑，而精美之銅、象牙、木器與珍飾，掘地猶得之。相傳前八世紀中，來古格均田九千份，公民各受一份，黑勞士耕之而留半穫；公民以餘半給公膳、與子之阿戈革之費。然田之鬻、繼之事，史多闕焉。自埃皮塔德（Epitadeus）之法行，弛贈遺田產之禁，貧富之懸益甚；至前五世紀之中，田聚豪右，所謂公民齊一者，虛言而已。逮亞里士多德之世，公民自九千降至不及千；前二四四年阿基斯四世（Agis IV）立，又減至七百。雖立法以罰不婚，終莫能挽其頹焉。 遺蹟 修昔底德嘗云：他日斯巴達為墟，惟廟存而址在，後世將疑其盛、謂名浮於實；蓋城郭散處、無崇廟巨構，望若村墟，等諸希臘之古邑，貌寢而已。 逮二十世紀之初，斯巴達古建之尚存者，劇場其一，出土惟擋牆之殘；又有所謂「列奧尼達之墓」者，方構巨石、中分二室，或為廟也；他若古橋之基、圜構之址、晚羅馬之壘、磚屋與鑲嵌之地，亦間有焉。其餘碑碣、雕像之屬，藏於邑之博物館，斯塔馬塔基斯（Stamatakis）所創，一八七二年立而一九〇七年廣之。 一九〇六年，斯巴達始備發掘。奧爾提亞·阿提密斯廟前之壇，狀若劇場，約二〇〇年後所築，蓋觀樂舞之競與鞭笞少年之祭者也。其廟可溯前二世紀，下疊前六世紀之舊廟，更下則前九世紀乃至前十世紀之廟基；壇域之中，得前九世紀至前四世紀還願之物，陶、琥珀、銅、象牙、鉛器山積，斯巴達早期之藝賴以考焉。一九〇七年，又定雅典娜「銅舍」（Athena Chalkioikos；古希臘語：Χαλκίοικος）之神域於衛城，得拉哥尼亞現存最長之古碑。其城垣自前四世紀至前二世紀次第而築，周四十八斯塔德（stade，約十公里）焉。 美奈勞翁 美奈勞翁（Menelaion）者，祀美奈勞斯（Menelaus）之神域也，在斯巴達之東、歐羅達之畔、先知伊利亞之丘（Profitis Ilias）。約前八世紀初建，斯巴達人信為美奈勞斯之故居。一九七〇年，雅典之英國學院（British School at Athens）發其地以求邁錫尼之遺，得第宅三所，蓋毀於地震或火者；希臘盛時獻於海倫、美奈勞斯之物，亦出於是。考其地，蓋邁錫尼時拉哥尼亞之中樞也。 流風 慕斯巴達之風者，謂之「拉哥尼之慕」（Laconophilia）。斯巴達當世，已為列邦所欽，雖敵國雅典亦慕之。希臘之哲，尤柏拉圖（Plato）之徒，每以斯巴達為至治之國，謂其強、其勇，而免於商賈金錢之蠹。然法蘭西古學家奧利埃（François Ollier）於一九三三年之《斯巴達之幻影》（Le mirage spartiate）嘗誡學者：傳世記斯巴達者皆非斯巴達之人，多溢美而失實，是謂「斯巴達之幻影」（Spartan Mirage）。蓋斯巴達自著之書今無一存，記之者皆寓其時政教之念於其中也。 逮文藝復興，古學再興於歐洲，慕斯巴達之風復作，馬基雅維利（Machiavelli）之書見之。英之艾爾默（John Aylmer）比都鐸之英格蘭於斯巴達，譽為「治之最善之邦」，舉以為英之模楷。盧梭（Jean-Jacques Rousseau）於《論藝術與科學》（Discourse on the Arts and Sciences）崇斯巴達之質樸，抑雅典之華靡；革命與拿破崙之法蘭西，亦以斯巴達為清峻之範。 德之慕斯巴達者，啟於繆勒（Karl Otfried Müller），附斯巴達之風於多利亞血胤之貴；二十世紀遂衍為國社黨（National Socialist）之所慕。希特勒（Adolf Hitler）嘗譽斯巴達，謂德當效之以「限其生齒」，又云斯巴達六千之眾能制黑勞士三十五萬者，恃其種之優也，斯巴達實「首創種族之國」者。其侵蘇聯也，視蘇聯之民如黑勞士之於斯巴達；納粹之官有言：德人當居斯巴達之位，俄人則為黑勞士。此其誣斯巴達以濟其暴者也。 又有錫安（Zionist）之先驅、以色列（Israel）基布茲（Kibbutz）之創者，亦慕斯巴達之教。塔本金（Tabenkin）者，基布茲與帕爾馬赫（Palmach）之元勳也，謂武事之教「當始於襁褓」，使童自幼稚即宿於山谷之間。今世之言，「斯巴達式」者（Spartan），謂簡素清苦、屏絕奢華也；「拉哥尼之辭」者（laconic phrase），謂簡勁直截之語也。斯巴達之事，尤溫泉關之役，至今猶盛傳於俗焉。 婦人 尊榮貲產 斯巴達之婦，於公民之家者，享尊榮、操權位，為希臘列邦所未有。自初生而然：不若雅典之女，斯巴達女與其兄弟同食，不囚父室，得馳逐角力。尤要者，斯巴達之法禁早嫁，必俟年近二十乃許婚，所以育健兒、免少産之害也；是故食足體健，享壽多踰他邦之姊妹焉。 雅典之女，重衣蔽體、罕出於戶；斯巴達之女，服側開之衣（peplos）以便趨走，往來於市，或步或御車。男女皆習武技角逐，或裸而為之；男女之少者，並與裸祭（Gymnopaedia）焉。又有「共妻」之俗，遊斯巴達者多記之：斯巴達人信良種當出壯健之父母，故老者每聽少而健者御其妻；無妻無子者，亦得請人之妻而生子，若其婦素以多産稱。是以論者或謂斯巴達婦人為多夫，蓋勵以多育健兒；以斯巴達公民屢損於戰、又嚴汰其嬰，故口眾難保也。 斯巴達之女，能書能計，於古世為稀；又以受教而周旋士民之間，故敢於公庭直言、名聞希臘，柏拉圖稱其善於論辯。其尤要者，婦人操貲財之權，自有其產、兼治夫產；逮其季世，男丁大耗，斯巴達田產之半，婦人居其三十有五焉。離合之法，男女無異；異於雅典者，斯巴達之嗣女（epikleros），不必離夫而改適父族之近親也。 著名之婦 斯巴達之女，多有預國史者。哥爾告（Gorgo），列奧尼達之后也，幼嘗諫父毋受賂遺；後解蠟版之密報，使斯巴達豫知波斯之將至。普魯塔克《道德論集》（Moralia）集「斯巴達婦人之語」，載哥爾告之對：或問斯巴達之女何獨能制其夫，對曰：「以吾獨產丈夫故也。」前三九六年，阿格西勞二世之妹居尼斯卡（Cynisca），為希臘女子首勝奧林匹克車賽者；前三九二年再勝，乃立碑與銅馬以紀其功。 名人 阿格西勞二世（Agesilaus II）：王 阿基斯一世（Agis I；約前九三〇年至前九〇〇年）：王 阿基斯三世（Agis III）：王 阿爾基達摩二世（Archidamus II）：王 阿留斯一世（Areus I）：王 布拉西達（Brasidas）：將 喀隆（Chilon）：哲人，與希臘七賢之列 克里昂米尼一世（Cleomenes I）：王 克里昂米尼三世（Cleomenes III）：王而行新政者 克利俄尼（Clearchus）：萬人之將 居尼斯卡（Cynisca）：公主而善御者 哥爾告（Gorgo）：后而預政者 居利波（Gylippus）：將 海倫（Helen）：特洛伊之役之公主 列奧尼達一世（Leonidas I；前四八九年至前四八〇年）：王，溫泉關之帥 來古格（Lycurgus；半神，世次不明）：立法者 來山德（Lysander）：將 美奈勞斯（Menelaus）：特洛伊之役之王 那比斯（Nabis；前二〇七年至前一九二年）：末王 包薩尼亞（Pausanias the Regent）：將，普拉提亞之帥 按 參考之書 Cartledge氏（名Paul）《Sparta and Lakonia: A Regional History 1300 to 362 BC》2nd。Routledge以二〇〇二年刊諸Oxford，ISBN 0-415-26276-3。 Cartledge氏（名Paul）、Spawforth氏（名Antony）《Hellenistic and Roman Sparta》2nd。Routledge以二〇〇一年刊諸Oxford，ISBN 0-415-26277-1。 Cartledge氏（名Paul）《Spartan Reflections》。Duckworth以二〇〇一年刊諸London，ISBN 0-7156-2966-2。 Ehrenberg氏（名Victor）《From Solon to Socrates: Greek History and Civilisation between the 6th and 5th centuries BC》2nd。Routledge以二〇〇二年刊諸London，ISBN 978-0-415-04024-2。 Forrest氏（名W. G.）《A History of Sparta, 950–192 B.C.》。W. W. Norton & Co.以一九六八年刊諸New York。 Green氏（名Peter）《The Greco-Persian Wars》2nd。University of California Press以一九九八年刊諸Berkeley，ISBN 0-520-20313-5。 Kennell氏（名Nigel M.）《Spartans: A New History》。Wiley-Blackwell以二〇一〇年刊之，ISBN 978-1-4051-3000-4。 Pomeroy氏（名Sarah B.）《Spartan Women》。Oxford University Press以二〇〇二年刊諸Oxford，ISBN 978-0-19-513067-6。 Powell氏（名Anton）《Athens and Sparta: Constructing Greek Political and Social History from 478 BC》2nd。Routledge以二〇〇一年刊諸London，ISBN 0-415-26280-1。 M. Charles Seignobos著，陳建民譯，《古代文化史》，商務印書館，民國二十八年版